GENERÁLNA PROKURATÚRA			            
SLOVENSKEJ REPUBLIKY 

Leg/2 52/24/1000                                         
 Zbierka služobných predpisov        
generálneho prokurátora 
	Slovenskej republiky
	Por. č. 26/2024			

P O K Y N

generálneho prokurátora Slovenskej republiky

z 19. marca 2024 

o zabezpečení prevádzky a používaní motorových vozidiel 
na Generálnej prokuratúre Slovenskej republiky

	
Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1
Predmet úpravy

Tento pokyn upravuje používanie služobných motorových vozidiel vodičmi z povolania (ďalej len „vodič“) a referentských vozidiel na Generálnej prokuratúre Slovenskej republiky (ďalej len „generálna prokuratúra“), vlastných motorových vozidiel zamestnancov generálnej prokuratúry, podmienky prideľovania služobných motorových vozidiel, prevádzku služobných motorových vozidiel a ich parkovanie.

Článok 2
Vymedzenie niektorých pojmov

Na účely tohto pokynu sa rozumie
a)	služobným motorovým vozidlom motorové vozidlo pridelené vodičovi a referentské vozidlo,
b)	referentským vozidlom služobné motorové vozidlo bez prideleného vodiča, ktoré je na základe písomnej dohody o zverení služobného motorového vozidla do užívania, zverené do užívania zamestnancovi,
c)	prepravou prevádzkovanie služobného motorového vozidla za účelom uskutočnenia prepravy osôb alebo nákladu,
d)	autoprevádzkou prevádzka služobných motorových vozidiel,
e)	zamestnancom prokurátor, európsky delegovaný prokurátor, právny čakateľ prokuratúry, štátny zamestnanec a zamestnanec vykonávajúci práce vo verejnom záujme na generálnej prokuratúre.

Článok 3
Používanie služobného motorového vozidla s vodičom 

	(1) Používanie služobného motorového vozidla generálnym prokurátorom Slovenskej republiky (ďalej len „generálny prokurátor“) upravuje osobitný predpis.)

(2) Používanie služobného motorového vozidla námestníkmi generálneho prokurátora upravuje osobitný predpis.)

(3) Vodič môže služobné motorové vozidlo používať po uzavretí písomnej dohody o zverení služobného motorového vozidla do užívania a písomnej dohody o hmotnej zodpovednosti k pridelenej palivovej karte (ďalej len „dohoda o hmotnej zodpovednosti“). Písomnú dohodu o zverení služobného motorového vozidla do užívania a dohodu o hmotnej zodpovednosti vodiča schvaľuje námestník generálneho prokurátora. 

(4) Zamestnanec môže používať služobné motorové vozidlo riadené vodičom len na zabezpečenie plnenia služobných úloh alebo pracovných úloh v prípadoch, keď nie je možné alebo účelné použiť iný spôsob dopravy alebo si to vyžaduje potreba urýchleného splnenia služobnej úlohy alebo pracovnej úlohy.

(5) Žiadateľom o prepravu (ďalej len „žiadateľ“) je riaditeľ alebo vedúci organizačnej zložky, do ktorého pôsobnosti patrí zamestnanec, ktorý sa prepravy zúčastní (ďalej len „prepravovaný zamestnanec“). 

(6) Požiadavku na prepravu predkladá žiadateľ písomne na tlačive „Žiadanka na prepravu“ (ďalej len „žiadanka“). Vzor žiadanky a vysvetlivky na jej vyplnenie sú uvedené v prílohe č. 1. 

(7) Žiadanku schvaľuje námestník generálneho prokurátora, do riadiacej pôsobnosti ktorého patrí žiadateľ; ak je žiadateľom riaditeľ kancelárie generálneho prokurátora, osobného úradu, vedúci referátu ochrany utajovaných skutočností, vedúci referátu vnútorného auditu, manažér informačnej a kybernetickej bezpečnosti a  zodpovedná osoba za ochranu osobných údajov, žiadanku schvaľuje generálny prokurátor. Ak je žiadateľom zamestnanec oddelenia európskych delegovaných prokurátorov, žiadanku schvaľuje prvý námestník generálneho prokurátora.

(8) Schválenú žiadanku predkladá žiadateľ zamestnancovi zodpovednému za autoprevádzku (ďalej len „referent autoprevádzky“); v prípade jeho neprítomnosti predkladá žiadanku vedúcemu oddelenia rozpočtu a verejného obstarávania ekonomického odboru (ďalej len „vedúci oddelenia“). Neúplnú alebo nesprávne vypísanú žiadanku môže referent autoprevádzky alebo vedúci oddelenia vrátiť žiadateľovi na doplnenie alebo prepracovanie.

(9) Žiadanka sa predkladá na každú plánovanú cestu jednotlivo najneskôr do 10.00 h posledného pracovného dňa týždňa na služobné a pracovné cesty (ďalej len „služobná cesta“), ktoré sa majú uskutočniť nasledujúci týždeň. Ak služobná cesta trvá dlhšie ako jeden deň, žiadanka sa vypisuje osobitne na cestu tam a cestu späť. Pri žiadanke na prepravu na letisko a z letiska je potrebné uviesť aj číslo letu a čas odletu alebo príletu lietadla. 

(10) Na základe doručených žiadaniek referent autoprevádzky vypracúva týždenný plán rozpisu ciest na nadchádzajúci týždeň, ktorý predloží na schválenie vedúcemu oddelenia. Schválený týždenný rozpis ciest sa následne doručí vodičom najneskôr posledný pracovný deň týždňa, ktorý predchádza týždňu, v ktorom sa uskutočnia služobné cesty.  

(11) V prípade, že požiadavky na prepravu presahujú možnosti počtu  služobných motorových vozidiel, referent autoprevádzky oznámi túto skutočnosť žiadateľovi, najneskôr do 13.00 h posledného pracovného dňa týždňa na služobné cesty, ktoré sa uskutočnia nasledujúci týždeň. 

(12) Na prepravu uskutočňovanú služobnými motorovými vozidlami pridelenými generálnemu prokurátorovi a námestníkom generálneho prokurátora sa žiadanky nepredkladajú. Vykonanie takýchto ciest sa uvedie v zázname o prevádzke služobného motorového vozidla a každú cestu podpíše prepravovaný zamestnanec.

(13) Žiadanky sa nepredkladajú ani na prepravu v sídle generálnej prokuratúry.

(14) Ak sa služobná cesta začína pred 6.00 h alebo skončí po 19.00 h, žiadateľ môže navrhnúť zberné a  rozvozové miesta pre prepravovaných zamestnancov mimo miesta sídla generálnej prokuratúry; túto skutočnosť uvedie v žiadanke. V ostatnom čase je prepravovaný zamestnanec povinný sa dopraviť do miesta sídla generálnej prokuratúry.

(15) V prípade, ak je prepravovaný zamestnanec nútený zo závažných dôvodov zmeniť smer alebo cieľ služobnej cesty, vodič túto zmenu zaznamená v žiadanke a  prepravovaný zamestnanec ju podpíše. Po ukončení jazdy vodič túto zmenu nahlási referentovi autoprevádzky.

Článok 4
Podmienky prideľovania a používania referentského vozidla 

(1) Zamestnanec, ktorý má príslušné vodičské oprávnenie na vedenie motorového vozidla, môže na plnenie služobných úloh alebo pracovných úloh používať referentské vozidlo na základe rozhodnutia námestníka generálneho prokurátora, po schválení písomnej dohody o zverení služobného motorového vozidla do užívania a  dohody o hmotnej zodpovednosti.

(2) Písomnú dohodu o zverení služobného motorového vozidla do užívania a dohodu o hmotnej zodpovednosti podľa odseku 1 schvaľuje generálny prokurátor. 

(3) Referent autoprevádzky pred odovzdaním referentského vozidla do užívania zamestnancovi vykoná prehliadku vozidla a  zabezpečí odstránenie zistených závad.

(4) O prevzatí referentského vozidla a jeho príslušenstva zamestnancom do užívania referent autoprevádzky spíše protokol o odovzdaní a prevzatí služobného motorového vozidla (ďalej len „protokol“), v ktorom uvedie, ktoré predmety tvoria súčasť vybavenia referentského vozidla.

Článok 5
Používanie vlastného motorového vozidla zamestnanca

(1) Vykonanie služobnej cesty vlastným motorovým vozidlom zamestnanca povoľuje generálny prokurátor na základe žiadosti zamestnanca, ktorej vzor je uvedený v prílohe č. 3. 

(2) Zamestnanec k žiadosti predkladá kópiu zmluvy o povinnom poistení zodpovednosti za škodu spôsobenú prevádzkou motorového vozidla s vyznačenou platnosťou, vrátane dokladu o úhrade poistného, kópiu zmluvy o havarijnom poistení, vrátane dokladu o  úhrade havarijného poistenia a kópiu osvedčenia o evidencii vozidla.

(3) Zamestnanec, ktorý žiada o použitie vlastného motorového vozidla, zodpovedá za to, že motorové vozidlo spĺňa podmienky prevádzky vozidla v cestnej premávke.

(4) Vykonanie služobnej cesty vlastným motorovým vozidlom musí byť z hľadiska využitia pracovného času zamestnanca a nákladov účelné a hospodárne.

Článok 6
Úlohy vodiča

	(1) Vodič preberá pridelené služobné motorové vozidlo vrátane príslušenstva od referenta autoprevádzky alebo vedúceho oddelenia na základe protokolu.

	(2) Pri preberaní vozidla vodičom sa vykoná technická prehliadka vozidla, skontroluje sa dokumentácia a stav pohonných hmôt v nádrži. Všetky zistené skutočnosti zaznamená referent autoprevádzky do protokolu.

(3) Vodič ďalej plní najmä tieto úlohy:
a)	počas vedenia a prevádzky vozidla dodržiava všetky právne predpisy týkajúce sa tejto činnosti,
b)	vedie záznamy vo vozovom zošite prideleného služobného motorového vozidla,
c)	predkladá referentovi autoprevádzky najneskôr do tretieho pracovného dňa po skončení kalendárneho mesiaca riadne vyplnený, podpísaný a očíslovaný list zo záznamu o  prevádzke služobného motorového vozidla spolu so žiadankami a s vyplneným príkazom na jazdu,
d)	prepravuje len osoby uvedené na schválenej žiadanke,
e)	kontroluje technický stav vozidla pred začiatkom jazdy, v priebehu dennej prevádzky a po ukončení denného výkonu vozidla,
f)	bezodkladne upozorní referenta autoprevádzky na zistené závady technického stavu vozidla,
g)	podrobuje sa prípadnej kontrole, či v dobe nástupu výkonu práce nie sú jeho schopnosti viesť motorové vozidlo ovplyvnené predchádzajúcim požitím alkoholu alebo iných návykových látok a či pred nástupom do práce mal dostatočný odpočinok,
h)	podrobuje sa predpísaným lekárskym prehliadkam, prípadne i psychologickému vyšetreniu za účelom zistenia zdravotnej spôsobilosti,
i)	bezodkladne ohlasuje referentovi autoprevádzky každú poistnú udalosť alebo dopravnú nehodu, na ktorej mal účasť, a to so všetkými potrebnými údajmi (mená postihnutých osôb, evidenčné číslo vozidla a meno majiteľa alebo prevádzkovateľa vozidla, ktoré malo na tejto udalosti účasť, mená a adresy svedkov, dátum a hodinu udalosti a sídlo odboru dopravnej polície, ktorá dopravnú nehodu vyšetrovala a s ktorou konkrétnu udalosť prerokoval),
j)	poskytne potrebnú pomoc osobe, ktorá pri nehode utrpela ujmu na zdraví, ak tak môže urobiť bez nebezpečenstva pre seba alebo iného,
k)	dodržiava predpisy vzťahujúce sa na ním vykonávanú činnosť, najmä predpisy na zaistenie bezpečnosti a ochrany zdravia pri práci, protipožiarne a pracovnoprávne predpisy,
l)	zúčastňuje sa pravidelných školení organizovaných pre vodičov,
m)	jazdí efektívne a hospodárne, služobné motorové vozidlo garážuje len v určenom priestore,
n)	vykonáva ďalšie činnosti podľa pokynov nadriadených, ktoré súvisia s jeho pracovnou náplňou,
o)	v prípade vzniku škody následkom ním zavinenej poistnej udalosti uhradí výšku spoluúčasti v súlade s ustanoveniami poistnej zmluvy. Splnením tejto povinnosti nie je dotknutá zodpovednosť zamestnanca podľa § 179 a nasl. Zákonníka práce.

(4) Vodič má počas jazdy tieto doklady:
a)	platné doklady predpísané na vedenie motorového vozidla, t. j. vodičský preukaz, osvedčenie o evidencii vozidla, doklad o zaplatení povinného zmluvného poistenia (medzinárodná automobilová poisťovacia karta), doklad o vykonaní emisnej kontroly a doklad o vykonaní technickej kontroly, osvedčenie o absolvovaní školenia z predpisov o  bezpečnosti a ochrane zdravia pri práci a potvrdenie o lekárskej prehliadke vodiča, ak je povinný sa jej podrobiť,
b)	schválenú žiadanku s vyplneným príkazom na jazdu a záznam o prevádzke služobného motorového vozidla, ktorý vodič vyhotovuje podľa žiadanky a dopĺňa požadovanými údajmi podľa predtlače.

Článok 7
Úlohy referenta autoprevádzky

	Referent zabezpečuje najmä tieto úlohy:
a)	na základe predložených požiadaviek zostavuje týždenný plán rozpisu služobných ciest,  
b)	koordinuje používanie všetkých služobných motorových vozidiel, aby bolo zabezpečené ich efektívne, účelné a hospodárne využívanie,  
c)	operatívne rieši nové požiadavky na používanie služobných motorových vozidiel, ktoré vzniknú v priebehu týždňa,
d)	vykonáva pravidelnú kontrolu úplnosti údajov a správnosti vedenia prvotnej evidencie o autoprevádzke a navrhuje opatrenia na odstránenie zistených nedostatkov,
e)	mesačne vyhodnocuje a kontroluje pracovnú pohotovosť, nadčasové hodiny a nočnú prácu vodičov; o pracovnej pohotovosti,  o  výkone práce nadčas a o nočnej práci vyhotovuje mesačný výkaz,
f)	porovnáva faktúry za odber pohonných látok s pokladničnými dokladmi vydanými na čerpacej stanici,
g)	mesačne vyhodnocuje ekonomické ukazovatele autoprevádzky a kontroluje dodržiavanie zásad hospodárnosti v autoprevádzke,
h)	vykonáva kontrolu parkovania služobných motorových vozidiel,
i)	zabezpečuje pravidelné školenia vodičov,
j)	hlási každú dopravnú nehodu a poistnú udalosť svojmu nadriadenému,
k)	zabezpečuje vykonávanie opráv, pravidelných technických, emisných a servisných prehliadok vozidiel,
l)	zabezpečuje prihlasovanie a odhlasovanie služobných motorových vozidiel,
m)	vyhotovuje preberacie a odovzdávacie protokoly, vypracúvava podklady na účely uzatvorenia dohody o  hmotnej zodpovednosti a dohody o zverení služobného motorového vozidla do užívania,
n)	zabezpečuje poistenie služobných motorových vozidiel, 
o)	osobnému úradu bezodkladne predkladá schválené dohody o  hmotnej zodpovednosti na založenie do osobných spisov zamestnancov.

Článok 8
Evidencia autoprevádzky

(1)	Evidencia autoprevádzky musí byť úplná, presná a v súlade so skutočným stavom. 

(2)	Referent autoprevádzky vedie evidenciu autoprevádzky, ktorou je evidencia
a)	žiadaniek na prepravu,
b)	záznamov o prevádzke služobného motorového vozidla,
c)	normy spotreby pohonných hmôt služobných motorových vozidiel, 
d)	mesačného vyúčtovania spotreby pohonných hmôt služobných motorových vozidiel,
e)	mesačných výkazov o počte odpracovaných nadčasových a pohotovostných hodín,
f)	dokladov o služobných motorových vozidlách. 

(3)	Príkaz na jazdu na žiadanke podpisuje referent autoprevádzky, v jeho neprítomnosti vedúci oddelenia. Bez podpísaného príkazu na jazdu vodič nemôže služobnú cestu vykonať; vykonanie takejto cesty sa považuje za závažné porušenie pracovnej disciplíny.

(4)	Záznam o prevádzke služobného motorového vozidla vypisuje a podpisuje vodič a  po ukončení každej jazdy ho odovzdá na podpis prepravovanému zamestnancovi, ktorý potvrdí jeho správnosť. V zázname o prevádzke služobného motorového vozidla vodič osobitne pri každej jazde uvedie, odkiaľ a kam bola služobná cesta uskutočnená, čas odchodu a príchodu, najazdené kilometre, stav tachometra. Každú jazdu treba zapísať do samostatného riadku. Vodič a prepravovaný zamestnanec zodpovedajú za úplnosť a správnosť údajov uvedených v zázname.

(5)	Mesačný výkaz o vyúčtovaní spotreby pohonných hmôt služobných motorových vozidiel za všetkých vodičov predkladá referent autoprevádzky určenému zamestnancovi na úseku kontroly, ktorý vykoná kontrolu správnosti výpočtu. Následne je výkaz predložený vedúcemu oddelenia a  riaditeľovi ekonomického odboru na podpis. Jeden originál výkazu sa odovzdá oddeleniu financovania a kontroly a do učtárne. Základnú finančnú kontrolu na výkaze vykonáva referent autoprevádzky a vedúci oddelenia. 

(6)	Mesačný výkaz o počte odpracovaných nadčasových a pohotovostných hodín za všetkých vodičov predkladá referent autoprevádzky určenému zamestnancovi, ktorý vykoná kontrolu správnosti výpočtu. Následne je výkaz predložený vedúcemu oddelenia a  riaditeľovi ekonomického odboru na podpis. Jeden originál výkazu sa odovzdá oddeleniu financovania a kontroly a do mzdovej učtárne na účely spracovania miezd.

(7) Ak je cesta vykonaná v mieste sídla generálnej prokuratúry ako cieľ jazdy sa uvádzajú názvy ulíc; pri cestách mimo sídla generálnej prokuratúry je potrebné uvádzať ako cieľ jazdy názov obce.

(8) Pri zahraničných služobných cestách sa vždy uvádza aj miesto a čas prechodu slovenskej štátnej hranice.  

Článok 9
Pohonné hmoty

(1) Každé služobné motorové vozidlo musí mať určenú normu spotreby pohonných hmôt. Norma spotreby pohonných hmôt pre služobné motorové vozidlo vychádza z hodnôt uvádzaných výrobcom vozidla v osvedčení o evidencii. S prihliadnutím na vonkajšie podmienky zásadne ovplyvňujúce spotrebu pohonných hmôt, ale aj na špecifické podmienky prevádzky každého motorového vozidla, môže na návrh riaditeľa ekonomického odboru námestník generálneho prokurátora schváliť zvýšenú normu spotreby pohonných hmôt pre jednotlivé služobné motorové vozidlá. 

(2) Pohonné hmoty môže vodič a  zamestnanec, ktorému bolo pridelené referentské vozidlo, nakupovať len na pridelenú platobnú kartu na odber pohonných hmôt na určených čerpacích staniciach.

(3) Záznamy o prevádzke služobného motorového vozidla doložené žiadankami na prepravu, doklady o odbere pohonných hmôt a vyúčtovanie spotreby pohonných hmôt odovzdá vodič referentovi autoprevádzky alebo vedúcemu oddelenia do tretieho pracovného dňa po skončení mesiaca. 

(4) Zamestnanec, ktorému bolo pridelené referentské vozidlo, predkladá mesačné vyúčtovanie spotreby pohonných hmôt do tretieho pracovného dňa po skončení mesiaca referentovi autoprevádzky.

(5) Vzor vyúčtovania spotreby pohonných hmôt je uvedený v prílohe č. 2.

(6) Vodič a zamestnanec, ktorému bolo pridelené referentské vozidlo, ako súčasť vyúčtovania spotreby pohonných hmôt vykazuje aj úsporu alebo nadspotrebu pohonných hmôt. 

(7) Ak je nadspotreba v ojedinelom prípade v rozsahu do 10 % oproti určenej norme spotreby podľa odseku 1, riaditeľ ekonomického odboru umožní vodičovi alebo zamestnancovi, ktorému bolo pridelené referentské vozidlo, kompenzovať zistenú nadspotrebu formou úspory pohonných hmôt v priebehu šiestich mesiacov.  V prípade nadspotreby vyššej ako 10 % alebo absencie kompenzácie úspory             v určenom období, bude referent autoprevádzky skúmať príčiny nadspotreby              a zavinenia. Riaditeľ ekonomického odboru následne rozhodne o prípadnom vyvodení zodpovednosti voči vodičovi alebo zamestnancovi, ktorému bolo pridelené referentské vozidlo.

(8) Každá nadspotreba pohonných hmôt, ktorú vodič alebo zamestnanec, ktorému bolo pridelené referentské vozidlo, nezdôvodní (porucha motorového vozidla, zhoršené klimatické podmienky) a ktorá presahuje 10 % normy spotreby podľa odseku 1, sa považuje za zavinenú nadspotrebu, ktorú vodič alebo zamestnanec, ktorému bolo pridelené referentské vozidlo, uhradí v plnej výške. 

Článok 10

	(1) Vodič má určený pracovný čas od 7.00 h do 15.00 h. Čas, ktorý spadá do pracovného času vodiča, sa považuje za výkon práce. Za výkon práce sa považuje aj čas
a)	jazdy služobným motorovým vozidlom,
b)	prevádzkovej a technickej prípravy služobného motorového vozidla v trvaní najviac 15 minút,
c)	strávený opravami služobného motorového vozidla na ceste,
d)	bezpečnostných prestávok,
e)	naloženia a vyloženia prepravovaných osôb v trvaní najviac päť minút.

(2) Čas, počas ktorého sa vodič zdržiava na pracovisku a je pripravený na výkon práce, ale ju nevykonáva, je neaktívna časť pracovnej pohotovosti, ktorá sa považuje za pracovný čas.

(3) Čas, počas ktorého sa vodič zdržiava na dohodnutom mieste mimo pracoviska, je pripravený na výkon práce, ale ju nevykonáva, je neaktívna časť pracovnej pohotovosti, ktorá sa do pracovného času nezapočítava.

(4) Práca nadčas je výkon práce vodiča nad určený týždenný pracovný čas.

(5) Nočná práca je výkon práce v čase medzi 22.00 h a 6.00 h.

(6) Plat za neaktívnu časť pracovnej pohotovosti  na pracovisku, náhrada za neaktívnu časť pracovnej pohotovosti mimo pracoviska, plat za prácu nadčas a príplatok za prácu v noci sa poskytujú vodičom podľa osobitného predpisu.)

Článok 11
Parkovanie a garážovanie služobných motorových vozidiel 

(1) Služobné motorové vozidlá generálnej prokuratúry majú určené tieto miesta parkovania a garážovania:
a)	garáže na Senickej ulici č. 27 v Bratislave,
b)	dvor budovy generálnej prokuratúry na Štúrovej ulici č. 2 v Bratislave,
c)	dvor budovy na Radlinského 10 v Bratislave,
d)	garáž na Kvetnej ulici č. 13 v Bratislave.

(2) Parkovanie mimo miesta parkovania podľa ods. 1 písm. b) a c) môže povoliť generálny prokurátor.

(3) Pri garážovaní je vodič povinný dodržiavať protipožiarne predpisy a zistené nedostatky ihneď hlásiť správcovi budov.

Článok 12

Vodič služobného motorového vozidla v odôvodnených prípadoch môže použiť taxislužbu na prepravu z miesta trvalého pobytu do miesta pracoviska a späť za podmienky, že začiatok pracovnej cesty je pred 5.00 h alebo jej ukončenie po 22.00 h.

Článok 13

Používanie služobných motorových vozidiel na krajskej prokuratúre a okresnej prokuratúre upraví služobným predpisom krajský prokurátor. 

Článok 14
Zrušovacie ustanovenie

Zrušuje sa:
Pokyn generálneho prokurátora Slovenskej republiky por. č. 3/2014 zo 7. apríla 2014 o používaní služobných motorových vozidiel na Generálnej prokuratúre Slovenskej republiky v znení pokynu generálneho prokurátora Slovenskej republiky por. č. 6/2018 zo 14. mája 2018.

Článok 15
Účinnosť

Tento pokyn nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky